Mens problemet med lærermanglen vokser, ligger løsningen i skrivebordsskuffen

Frans Ørsted Andersen & Jørn Bjerre, begge lektorer, PhD på DPU/ Aarhus Universitet

Et af de problemer, som reformkommissionen forsøger at løse i sin seneste rapport, Nye reformveje 2, er manglen på uddannede lærere i folkeskolen. Kommissionen foreslår blandt, at det hele skal bindes sammen ved hjælp af nye uddannelsesfakulteter, der skal formidle kontakten mellem forskning og praksis.

Vi minder om, at der allerede eksisterer en slangs ”uddannelsesfakulteter” flere steder i landet, heriblandt det, hvorved vi er ansat, nemlig DPU, Danmarks institut for Pædagogik og Uddannelse, og at vi, imens problemet med lærermanglen har fået lov til at vokse, har haft et seriøst bud på en løsning på lærermanglen liggende i skrivebordsskuffen.

I samarbejde med landets Professionshøjskoler, kommunerne, DLF, den daværende regering og de fleste politiske partier, fik DPU for ca. femten år siden godkendt en universitetsbaseret læreruddannelse, der vil udgøre et langt mere solidt bud på en løsning, end dem, kommissionen foreslår i dag. Dengang endte initiativet imidlertid i skrivebordsskuffen, fordi Finansministeriet aldrig fik sagen godkendt og ekspederet.

Det er vanskeligt at se, hvorfor det skulle være en bedre løsning på lærermanglen at udvikle et system bestående af merituddannelser og Teach First initiativer, som Reformkommissionen foreslår og som akademikere efter endt uddannelse skal igennem for at nå ud i folkeskolen, end at sluse dem direkte fra universiteterne og ud i folkeskolerne. Reformkommissionen forslag handler altså ikke kun om at opfinder den dybe tallerken, men om at gå over åen efter vand.

Kort og godt, så er situationen den, at universiteterne allerede har den infrastruktur, der skal til, når det gælder om at uddanne lærere samtidig med, at de – hvilket reformkommissionen konstant drejer til noget problematisk – har ret stor succes med at tiltrække studerende. Da universiteterne i forvejen uddanner gymnasielærere i undervisningsfag, og de har afdelinger og institutter, hvor der foregår pædagogisk forskning, så de er fagligt klædt på til at uddanne lærere. Det er altså kun et spørgsmål om at sætte det i gang.

Det er yderligere rygdækning for den her beskrevne tilgang, at den flugter med de lande, vi normalt sammenligner os med. Danmark er således det eneste nordiske land, der endnu ikke tilbyder en læreruddannelse på kandidatniveau. I Finland har man kunnet gøre det siden i 1970erne, siden er det også blevet muligt i Island, Sverige og Norge.

Det er derfor muligt at få al den inspiration, man måtte ønske sig, ved at se på, hvordan modellen virker i vores nabolande. I den sammenhæng er især Finland interessant. Det er nemlig sådan, at både lærerprofessionen og –uddannelsen er særdeles populære i Finland. Finsk ungdom har den i toppen af deres karrieredrømme. Sådan har det været i årtier. Der er derfor ingen problemer med at rekruttere engagerede, dygtige studerende til uddannelsen. Der er altid langt flere ansøgere end der er studiepladser. Ofte mere end 10 gange så mange. Men det er pga. strenge optagelseskrav svært at komme ind på de syv finske universiteter, der udbyder læreruddannelsen. I forlængelse heraf, gælder det videre, at det heller ikke er noget problem at rekruttere kvalificerede, veluddannede lærere til jobbene i skolerne. Situationen er altså ganske forskellig fra det vi kender herhjemmefra.

Frans Ørsted Andersen, har sammen med danske og finske kolleger i 2017 gennemført en sammenlignende undersøgelse af dansk og finsk læreruddannelse. Der viste

sig at være markante forskelle på de to lande, ikke blot, når det gjaldt rekruttering, men også fastholdelse af studerende. Frafaldet på den danske læreruddannelse har siden 2002 i gennemsnit været på knap 40 procent. Og selvom, der muligvis er forskelle i den måde tallet gøres op på, er det et faktum, at frafaldet på læreruddannelsen i Finland er betydeligt lavere.

Dertil kommer, at i Danmark oplever de nyuddannede lærere, i modsætning til deres finske kolleger, at både inklusionsopgaven, selve lærerprofessionen og de nye forældregenerationer er særdeles udfordrende. Mange danske lærerstuderende føler ikke, at de i tilstrækkelig grad er klædt på af læreruddannelsen til at magte disse udfordringer. Den nævnte undersøgelse konkluderede således, at kravene til lærerne i en moderne folkeskole forudsætter en bedre og mere omfattende grunduddannelse end det, dansk læreruddannelse i dag kan tilbyde. Her viste det sig, at nyuddannede finske lærere i forhold til deres danske kollegaer føler sig langt bedre klædt på til alle de udfordringer, de står over for. Det handler ikke om, at de danske professionshøjskoler ikke gør det godt nok. Men mere om, at de ikke tiltrække tilstrækkelig med kvalificerede studerende, og at der ikke er tid nok til at udvikle de faglige og personlige forudsætninger til at klare de udfordringer, man møder som lærer i dagens folkeskole. Dertil komme selve opbygningen af studiet. En tidligere nordisk undersøgelse viser fx, at finske lærerstuderende har dobbelt så mange timer til de pædagogiske fag som danske lærerstuderende. Kort og godt: Der er brug for mere tid til fordybelse på den danske læreruddannelse. I Finland peger man på følgende begrundelser, som argument for at læreruddannelsen skal være en kandidatuddannelse:

* Læreren må være ekspert i undervisning, og for at kunne påberåbe sig titlen af ekspert, må man være uddannet på kandidatniveau.
* Læreren må på et videnskabeligt og forskningsmæssigt grundlag være i stand til at vurdere og vælge blandt teorier, metoder, redskaber og materiale og formidle og drøfte disse valg med kolleger, forældre og elever. (I Danmark bliver lærerne i alt for mange sammenhænge trukket rundt i manegen af alle mulige udefrakommende aktører.)
* Læreren må selv kunne forske i egen profession og praksis.

Betragter man den Finske model, så viser det, at der ikke er nogen modsætning mellem en universitetsbaseret læreruddannelse og så det at have rigt samarbejde med de UC-baserede læreruddannelser, kommunerne og de lokale skoler. I Finland samarbejder universiteterne med kommunerne, ikke mindst i forbindelse med øvelsesskoler, der har flere funktioner: De er lokale folkeskoler, læreruddannelsessteder og pædagogiske udviklings- og forskningsinstitutioner. Samtidig udgør skolerne et sted, hvor lærerne kan forske i og udvikle egen praksis. På den måde kan man også som lærer søge om Ph.d.-stipendier, så forskningen bliver praksisnær. Det er samme model, som den vi også kender fra lægestudiet herhjemme. For eksempel fungerer Panum-instituttet i København på den måde, at en overlæge, der i hverdagen arbejder med lægepraksis på højeste niveau samtidig, er professor på Københavns Universitet og her medvirker til at uddanne de kommende læger.

På den baggrund, kan vi sige at løsningsmodellen findes, når det gælder lærermangel. Så, i stedet for at gå over åen efter vand, som reformkommissionen foreslår, bør regeringen genbesøge det forslag til en læreruddannelse på kandidatniveau, som blev lanceret for mere end femten år siden. I velkomne til at henvende jer, den ligger i skrivebordsskuffen.